Mecseki láthatatlanok

Mecseki láthatatlanok
Pécs pálos templománál startoló körtúránk kezdőpontját tömegközlekedéssel is könnyen megközelíthetjük. Innen a Magaslati úton sétálunk át a Tettye téri romokhoz, ahol a mecseki láthatatlanok emlékművét is szemügyre vehetjük. Hajdanán ezen a környéken zajlottak a leghevesebb harcok a megszálló szovjet csapatok ellen. A Tettye teret és a Havihegyi utat a sárga turistaúton hagyjuk el a Dömör-kapu irányába (észak felé). Innen a Dunántúli Piros jelzéseit követve érünk fel a Kis-rétre, továbbhaladva érintjük a Kantavári-forrásokat, a Rábay-fát, a Kánya-, majd a Cserkész-forrást (végig a piroson), mielőtt a zöld kör jelzésen balra fordulva – a Kecske-háton keresztül – Vágotpusztára érkeznénk.
A szabadságharcosok egykori főhadiszállásától a sárga turistautat követve déli irányba tartunk. Hangulatos dombokon átkelve, majd némi kaptatóval érünk fel a Tubesre, a Közép-Mecsek legmagasabb csúcsára. Körpanorámában nemcsak itt lesz részünk, hiszen felmegyünk még a szomszédos Kis-Tubes (a kilátóhoz a sárga háromszög visz) és a Misina tetejére is. A Mecsek kapujához – ahol 1956-ban szintén heves harcok dúltak – a sárga háromszög jelzésen ereszkedünk le. Az egyedi épülettől már csak fél kilométert kell megtennünk, hogy elérjük tematikus körtúránkat kiinduló- és egyben végpontját.